**Informasjon PFO**

PFO er en fotballfritidsordning for jenter og gutter fra 3. til 7. klasse. Vi har aktivitet fra tirsdag til fredag. Man kan fritt velge ønskede dager uavhengig av alder. **Husk å sjekke timeplanen for neste skoleår!**

Påmeldingsendes til **midtsian@brynefk.no**

**Den må inneholde:**

- Ønskede dager for PFO

- Deltagers fulle navn og alder

- Navn og telefonnummer til foresatt(e)

- Mailadresse for kontakt og faktura

**En normal dag ser slik ut:**

12.30-13.45: Sosialt/avslapping + mat og drikke i 2.etasje på klubbhuset. Vi har avtale med Q-meieriet og serverer melk til de som måtte ønske dette.

13.45-14.45: Fotballtrening i Jærhallen/Aarbakkebanen . Treningene er delt opp etter fotballforbundets anbefaling, med en halvtime teknisk/taktisk trening, og en halvtime med spillrelaterte øvelser.

14.45-15.30: Lekser eller diverse sosiale aktiviteter på klubbhuset.

 Alle må ha med seg treningsklær, fotballsko og leggbeskyttere. Vi har baller liggende på stadion. De første dagene vil vi ha personer stående utenfor klubbhuset for å ta imot deltakerne, og da spesielt de som ikke har gått på PFO tidligere. Alle må selv komme seg ned på stadion på egenhånd rett etter skolen slutter.

**Ansvarlig PFO:**

Aleksander Midtsian, tlf: **92457681**, mail: [midtsian@brynefk.no](file:///%5C%5Casp%5Cdata%5CBFK%5Cusers%5Cfk-alemid%5Chome%5Cmidtsian%40brynefk.no%20). I tillegg til oppgaven som PFO-ansvarlig, er Midtsian hovedtrener for Bryne FKs Junior Elite-lag.

Med på laget har vi A-lagsspillerne Mats Bøgild, Rune Pedersen Bore, Kris Devaux og Igor Spiridonov som faste medarbeidere. I tillegg benytter vi oss av idrettselever på Bryne VGS og Bryne ungdomsskole som instruktører. Dersom dere ikke får tak i en av oss, kan dere ringe til Bryne FKs sentralbord: 51 77 77 00

**Send mail eller sms til Aleksander, dersom noen ikke kan komme på PFO den aktuelle dagen.**

**Månedspris (halv pris i august og juni):**

1 dag: 650 kr

2 dager: 1200 kr

3 dager: 1600 kr

4 dager: 1950 kr

**Faktura blir sendt ut på mail. Det faktureres for 3 måneder om gangen. Det er også mulig å dele opp betalingen ytterligere.** Ta kontakt med Ester Rettedal,ester@brynefk.no for fakturahenvendelser.

**Oppsigelsestid:** 1 måneds oppsigelsestid.

PFO´en følger skoleruta og har ingen aktivitet i høst-, jule-, vinter-, påske- og sommerferien. (Klubben arrangerer fotballskoler i enkelte av disse feriene)

Vi har tidligere hatt besøk av ulike medier for reportasjer om barnefotball/PFO. **Husk å melde fra dersom du ønsker å reservere barnet ditt mot bruk av bilder i medier!**

**Video:** Her kan dere se video om hvordan en dag på PFO ser ut:

[https://www.youtube.com/watch?v=-iph9VygoLE](https://www.youtube.com/watch?v=-iph9VygoLE%20) (Trykk på tannhjulet og velg HD for best kvalitet) Vi er med i Norges Fotballforbund sin Telenor Xtra – ordning. Telenor Xtra er en landsomfattende fotballfritidsordning med utdannede trenere som vektlegger et godt og kvalitetssikret tilbud til barna etter skoletid. Det er hovedfokus på fysisk aktivitet, kosthold og leksehjelp.

Utviklingsavdelingen i NFF har ansvaret for å utvikle og gjennomføre innholdet i Telenor Xtra som skal være et helhetlig skolefritidstilbud med fotball i fokus. Over 100 klubber er med på Telenor Xtra.

**Alle Telenor Xtra deltakere får: Bag, strømper, shorts, T-skjorte, treningsdress. Det kan enkelt bestilles her:** <http://bestilling.telenorxtra.no/epages/telenorxtra.sf/no_NO/?ObjectPath=/Shops/telenorxtra/Categories/Utstyrspakker_utover>.

**Informasjon som vi går gjennom med barna de første dagene:**

**-** Ved semesteroppstart vil vi gjennomføre brann/sikkerhetsøvelse

- Besøk inn på bowlingsenteret er forbudt både før og etter PFO

- Sekker og sko under benk. Jakker, bukser og andre klær henges opp på knagger.

- Fotballsko settes igjen i garderoben. NB: Ikke ta disse med opp i 2.etasje

- Ingen hyling, synging og bråking i garderober. Husk vanlig folkeskikk. Folk jobber på kontorer like utenfor. Vi har ikke kapasitet til å ha folk i garderobene hele tiden, men er der og sjekker av og til.

- Når dere går ut på baneområdet, tar alle med ball fra ballskapet. Denne ballen skal også tas med inn igjen i ballskapet etter treningen.

- Banning eller annet ufint språk skal ikke forekomme i garderober eller ute på treningsområdet. Konsekvensen er at de må sitte på sidelinjen når de andre spiller fotball

- Dersom noen er ufine med andre barn, får de en advarsel, og ved gjentagelse kan vedkommende måtte ta en pause fra PFO.

- Alle må pakke sakene sine i ranselen/sekken etter trening. Ha orden på eget utstyr.

- Dersom noen har glemt fotballtøy har vi noe som kan lånes. (NB: ikke fotballsko). Ingen får delta i Jærhallen eller ute uten treningsklær.

- Alle skal krysse seg inn når de kommer på PFO og krysse seg ut når de går hjem. Liste ligger oppe i 2.etasje.

- Dersom noen har med seg mobiltelefon skal disse være på lydløs og ligge i skolesekken. Det er ikke lov å spille musikk eller være på internett på mobilen i PFO tiden. Må de ringe for et eller annet kan de få låne telefon av oss.

 Ta gjerne kontakt på midtsian@brynefk.no for spørsmål.